מתנדבי טייסת 10 טסים למען קרן קיימת לישראל לאיתור ומניעת שרפות יער
בחודש אוקטובר החלה יחידת המתנדבים של טייסת 10 למען קק"ל בטיסותיה במטרה לאתר ולמנוע התפשטות של שריפות יער וכריתה בלתי חוקית.

יחידת המתנדבים למען קק"ל הוקמה בחודשים האחרונים, לאחר שאגודת התעופה וקק"ל איתרו את הצורך בפעילות זו.

מתנדבי היחידה, כולם חברים בטייסת 10, טסים מעל  היערות בכל אזורי הארץ, מהצפון ועד הדרום, בצוותים של שני מתנדבים -  טייס וצופה, ומאתרים שריפות יער בהתהוותן. כך מונעים התפשטות של השריפות ע"י טיפול בהן לפני התרחבותן.
טבלת הטיסות המבוקשת נמסרת לקצין המבצעים של טייסת 10 שמוליק שטיינר ע"י אחראי כיבוי שרפות ארצי של קק"ל רמי זרצקי בתחילת כל חודש, כשהמטרה לבצע היא בימי סוף השבוע ובימים של מזג אוויר קיצוני (שרב).

הטבלה מופצת בין מתנדבי היחידה אשר משבצים את עצמם ביום ובשעה המתאימים.

הטיסות נערכות במתכונת של טיסת מרחב (טיסה חריגה), בגובה של 500 עד 1200 רגל מע"פש, במעגלים מעל השטח שניבחר.

טבלת הטיסות לחודש אוקטובר 08 כללה 27 בקשות לטיסות, רובן באמצע השבוע, וזאת בגלל החגים ויציאת האזרחים לטבע.

על פי האפשרויות הקיימות כיום, אין באפשרותנו לבצע טיסות חריגות באמצע השבוע, ולכן רוב הטיסות לא בוצעו.

גם מזג האוויר הסגרירי ששרר בארץ במשך חלק גדול מימי החגים ייתר את הצורך בטיסות אלה.

בפועל, בוצעו במשך החודש 5 טיסות בזמן כולל של 8 שעות טיסה.

את הטיסות החודש ביצעו:

דוד גורודצקי, ינון רז, שמוליק שטיינר, יוסי לוי, איציק קניגסברג, משה אקלר, אריק סיני, אלכס סחרוב ומיכה גוטשטדט.

בימים אלה הופצה טבלת הבקשות לטיסות לחודש נובמבר. מטבע הדברים, עקב מזג האוויר הצפוי בחודש זה הטיסות יתמקדו בעיקר בגילוי כריתה בלתי חוקית, אם כי עדיין אפשריים ימי שרב בעונת המעבר.

במדור טייסת 10 באתר האגודה לראות את דיווחי הטייסים שהשתתפו בטיסות.
יישר כוח ותודה למתנדבים!
אשר נחמיאס

